પીડિતાના વકીલ પી.સી. સોલંકી શરૃઆતથી લઈને છેલ્લે સુધી કોર્ટમાં હાજર હતા, પરંતુ છેલ્લાં પાંચ વર્ષમાં સુનાવણી દરમિયાન આસારામે પોતાને બચાવવા દેશના સૌથી મોંઘા અને નામી વકીલોનો સહારો લીધો. આસારામના બચાવમાં અલગ અલગ કોર્ટમાં બચાવની સાથે જામીન અરજી કરીને લડતા વકીલોમાં રામ જેઠમલાણી, રાજુ રામચંદ્રન, સુબ્રમણ્યમ સ્વામી, સિદ્ધાર્થ લૂથરા, સલમાન ખુર્શીદ, કેટીએસ તુલસી અને યુ.યુ. લલિત જેવાં નામો સામેલ છે. અત્યાર સુધીમાં અલગ-અલગ અદાલતોમાં આસારામની જામીનની ૧૧ અરજીઓ રદ્દ કરવામાં આવી છે. હવે આસારામના વકીલ પ્રમાણે, આસારામની સજા સ્થગિત કરવા અને જામીન અપાવવા હાઈકોર્ટમાં અપીલ કરશે. સજા સંભળાવતી વખતે જજે સૌ પ્રથમ બે આરોપીઓને નિર્દોષ છોડવાનો હુકમ કર્યો. ત્યારે આસારામ સફેદ લુંગી અને ઝભ્ભામાં વકીલો વચ્ચે આશ્વસ્ત બેઠા હતા. પીડિતાના વકીલના કહેવા પ્રમાણે, સુનાવણી માટે કોર્ટમાં પ્રવેશતી વખતે તેઓ મને સંબોધીને બોલ્યા, ‘બહાર હરિદ્વારમાં મળજે. આવજે હરિદ્વાર.’ પણ કોર્ટે ચુકાદો આપીને આસારામના હરિદ્વાર જવાના સપના ઉપર હંમેશ માટે પાણી ફેરવી દીધું. જાણીતા ધારાશાસ્ત્રીઓને મ્હાત આપ્યા પછી હવે વકીલ સોલંકી ઉપર ચારે બાજુથી અભિનંદનોની વર્ષા થઈ રહી છે. સૌ પહેલા તો ઘરે જતા તેની માતાએ ફૂલહાર પહેરાવીને એમનું સ્વાગત કર્યું હતું.